ПРОТОКОЛ № 39
от заседанието на Комисия по правни и институционални въпроси към Пленума на Висшия съдебен съвет, 
проведено на 27 ноември 2017 г.

Днес, 27 ноември 2017 г., понеделник от 15.00 ч. в сградата на Висшия съдебен съвет, се проведе заседание на Комисията по правни и институционални въпроси към Пленума на ВСС в състав:

ПРЕДСЕДАТЕЛ:		ЦВЕТИНКА ПАШКУНОВА
ЗАМ. ПРЕДСЕДАТЕЛ:	ГЕОРГИ КУЗМАНОВ

ЧЛЕНОВЕ:			СТЕФАН ГРОЗДЕВ
					ВЕРОНИКА ИМОВА
					ПЛАМЕН НАЙДЕНОВ
					АТАНАСКА ДИШЕВА									ДАНИЕЛА МАШЕВА
					ЕВГЕНИ ДИКОВ 

На заседанието присъстват експертните сътрудници на комисията Саша Харитонова – директор на дирекция „Правна“, Мартин Величков – главен експерт – юрисконсулт в дирекция „Правна“, Христина Тодорова – директор на дирекция „Международна дейност“ и Зорница Златева - гл. експерт - връзки с обществеността в отдел „Публична комуникация и протокол“.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

Включва в дневния ред следните допълнителни точки:

- Отчет по Плана за действие за изпълнение на препоръките от доклада на Европейската комисия от януари 2017 г. в рамките на Механизма за сътрудничество и оценка;
- Писмо от административния ръководител на Апелативен съд – Бургас във връзка с обезпечаване на единните пресофиси в апелативните съдилища, съобразно минималните стандарти (Приложение 4 на Комуникационната стратегия на съдебната власт 2014-2020);
- Провеждане на информационна среща на членовете на Висшия съдебен съвет с представители на дипломатическите представителства, акредитирани в България;
- Отчет по изпълнението на целите по Актуализираната стратегия за продължаване на реформата в съдебната система и Пътната карта към нея, към 30 ноември 2017 г.;
- Писмо от Гражданския съвет /вх. № 15756 от 24.11.2017 г./

Д Н Е В Е Н   Р Е Д: 

I. МЕЖДУНАРОДНА ДЕЙНОСТ:

           1. ОТНОСНО: Писмо от Офиса на Европейската мрежа на съдебните съвети /ЕМСС/ с приложена фактура за членски внос на Висшия съдебен съвет на Република България в ЕМСС за 2018 г.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

1.1. ПРИЕМА ЗА СВЕДЕНИЕ писмото от Офиса на Европейската мрежа на съдебните съвети с приложена фактура за членски внос на Висшия съдебен съвет на Република България в ЕМСС за 2018 г.  
1.2. ИЗПРАЩА преписката на комисия „Бюджет и финанси”, по компетентност.

2. ОТНОСНО: Попълнен въпросник за Информационното табло на Европейския съюз в областта на правосъдието за 2018 г.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

2.1.ПРИЕМА ЗА СВЕДЕНИЕ попълнения Въпросник за Информационното табло на Европейския съюз в областта на правосъдието за 2018 г. 
2.2. ВЪЗЛАГА на експертите от дирекция „Международна дейност“ след получаване на всички отговори да обобщят и изпратят попълнения Въпросник за Информационното табло на Европейския съюз в областта на правосъдието за 2018 г. в превод на английски език до Генерална дирекция „Правосъдие и потребители“, отдел „Съдебни политики и върховенство на закона“, Европейска комисия.

3. ОТНОСНО: Попълнен Въпросник за независимостта на съдебната власт за 2017 г.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

         3.1. ПРИЕМА ЗА СВЕДЕНИЕ попълнения Въпросник за независимост на съдебната власт за 2017 г.
3.2.  ВЪЗЛАГА на експертите от дирекция „Международна дейност“ да изпратят попълнения Въпросник за независимост на съдебната власт за 2017 г. в превод на английски език до ГД „Правосъдие и потребители“ на ЕК.

	ДОПЪЛНИТЕЛНИ ТОЧКИ:

13. ОТНОСНО: Отчет по Плана за действие за изпълнение на препоръките от Доклада на Европейската комисия от януари 2017 г. в рамките на Механизма за сътрудничество и оценка

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

13.1. ВЪЗЛАГА на експертите от дирекция „Международна дейност“ да съберат информация от останалите дирекции в Администрацията на ВСС и да я представят в следващото заседание на Комисията.

16. ОТНОСНО: Отчет по изпълнението на целите по Актуализираната стратегия за продължаване на реформата в съдебната система и Пътната карта към нея, към 30 ноември 2017 г. 

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

16.1. ОТЛАГА разглеждането на точката за събиране на допълнителна информация.

II. ПУБЛИЧНА КОМУНИКАЦИЯ:

4. ОТНОСНО: Покана от председателя на Върховния касационен съд във връзка с предстояща работна среща на експертите „Връзки с обществеността“ от апелативните, окръжните, специализираните и районните съдилища, която ще се проведена на 06.12.2017 г. в Конферентната зала на Съдебната палата гр. София

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

4.1. ПРИЕМА ЗА СВЕДЕНИЕ поканите от председателя на Върховния касационен съд за провеждане на работна среща на експертите „Връзки с обществеността“ от апелативните, окръжните, специализираните и районните съдилища, която ще се проведе на 06.12.2017 г. в Конферентната зала на Съдебната палата, гр. София.
4.2. ОПРЕДЕЛЯ г-жа Цветинка Пашкунова – председател на Комисията по правни и институционални въпроси към Пленума на ВСС, за представител на КПИВ в работна среща на експертите „Връзки с обществеността“ от апелативните, окръжните, специализираните и районните съдилища, която ще се проведе на 06.12.2017 г. от 11.00 часа в Конферентната зала на Съдебната палата, гр. София.
4.3. ОПРЕДЕЛЯ г-жа Зорница Златева - началник на отдел „Публична комуникация и протокол“ и г-жа Кремена Капралова – главен експерт „Връзки с обществеността“ в ОПКП, за участие в работната среща на експертите „Връзки с обществеността“ от апелативните, окръжните, специализираните и районните съдилища, която ще се проведе на 06.12.2017 г. от 11.00 часа в Конферентната зала на Съдебната палата, гр. София.
4.4. ОДОБРЯВА доклада на експертите от отдел „Публична комуникация и протокол“, представящ напредъка по изпълнението на Комуникационната стратегия на съдебната власт 2014-2020, както и предприетите от ВСС действия за обезпечаване, укрепване и професионализация на комуникацията в съдилищата. Докладът да бъде представен на работната среща на експертите „Връзки с обществеността“ от апелативните, окръжните, специализираните и районните съдилища, която ще се проведе на 06.12.2017 г.

5. ОТНОСНО: Определяне на дневен ред и представители на КПИВ за участие в насрочената за 11.12.2017 г. среща с участниците в Образователната програма „Съдебната власт – информиран избор и гражданско доверие. Отворени съдилища и прокуратури“ през учебната 2017/2018 година.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

5.1. ОПРЕДЕЛЯ дневен ред за провеждане на насрочената за 11.12.2017 г. среща с участниците в Образователната програма „Съдебната власт – информиран избор и гражданско доверие. Отворени съдилища и прокуратури“ през учебната 2017/2018 година.
5.2. ПРЕДЛАГА на г-жа Цветинка Пашкунова – председател на Комисията по правни и институционални въпроси към Пленума на ВСС и говорител на Съдийската колегия и на г-жа Даниела Машева – член на КПИВ, и осъществяващ връзките с медиите (говорител) на Прокурорската колегия,  да участват в срещата с лекторите и наставниците по Образователната програма „Съдебната власт – информиран избор и гражданско доверие. Отворени съдилища и прокуратури“ през учебната 2017/2018 година, която ще се проведе на 11.12.2017 г. от 10.00 ч. в зала 15 „Тържествена“, Съдебна палата – гр. София.
5.3. ПРЕДЛАГА на г-н Боян Магдалинчев – представляващ Висшия съдебен съвет да участват в срещата с лекторите и наставниците по Образователната програма „Съдебната власт – информиран избор и гражданско доверие. Отворени съдилища и прокуратури“ през учебната 2017/2018 година, която ще се проведе на 11.12.2017 г. от 10.00 ч. в зала 15 „Тържествена“, Съдебна палата – гр. София.

6. ОТНОСНО:  Актуализиране на темите, публикувани в едноименния раздел на интернет сайта на ВСС „Форма за контакт с ВСС“.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

6.1. ПРЕДЛАГА на постоянните комисии към Пленума на ВСС, Съдийската и Прокурорската колегии списък с темите, публикувани в раздел „Форма за контакт с ВСС“ за преценка на актуалността им и евентуалното им премахване.
6.2. ПРЕДЛАГА на постоянните комисии към Пленума на ВСС, Съдийската и Прокурорската колегии да формулират теми, които да бъдат публикувани в раздел „Форма за контакт с ВСС“ на интернет сайта на ВСС.
6.3. Да се публикува темата: „Приоритети на съдебната власт в Република България в контекста на българското председателство на ЕС. Постижения и дефицити“.

Мотиви: Представените мнения, становища, коментари и предложения могат да бъдат ползвани при формулиране на основните насоки и политики в дейността на ВСС за 2018 година.

	7. ОТНОСНО: Писмо от административния ръководител на Административен съд – Добрич, във връзка с проведен Ден на отворените врати на 30.10.2017 г.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

7.1. ПРИЕМА ЗА СВЕДЕНИЕ писмо от административния ръководител на Административен съд – Добрич, във връзка с проведен Ден на отворените врати.
7.2. ВЪЗЛАГА на експертите от отдел „Публична комуникация и протокол“ да включат констатираните добри практики при изготвянето на годишния доклад за проведените „Дни на отворените врати“ в органите на съдебната власт през 2017 година.

ДОПЪЛНИТЕЛНИ ТОЧКИ:

	14. ОТНОСНО: Писмо от административния ръководител на Апелативен съд – Бургас във връзка с обезпечаване на единните пресофиси в апелативните съдилища, съобразно минималните стандарти (Приложение 4 на Комуникационната стратегия на съдебната власт 2014-2020)

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

14.1. ОТЛАГА разглеждането на писмото от административния ръководител на Апелативен съд – Бургас, съгласно решение на КПИВ по протокол № 38/20.11.2017 г., т. 6.
14.2. ВЪЗЛАГА на експертите от отдел „Публична комуникация и протокол“ да изготвят писмо до административните ръководители на всички апелативни съдилища за решението на КПИВ по протокол № 38/20.11.2017 г., т. 6.

	15. ОТНОСНО: Провеждане на информационна среща на членовете на Висшия съдебен съвет с представители на дипломатическите представителства, акредитирани в България

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

15.1. ОПРЕДЕЛЯ информационната среща на членовете на Висшия съдебен съвет с представители на дипломатическите представителства да се проведе на 27 февруари 2018 г., ден четвъртък от 14:00 часа в сградата на Националния институт по право. 

III. ПРАВНИ ВЪПРОСИ:

	8. ОТНОСНО: Проект на Закон за изменение и допълнение на Наказателния кодекс

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

	 8.1. ПРЕДЛАГА НА ПЛЕНУМА НА ВИСШИЯ СЪДЕБЕН СЪВЕТ да вземе следното решение:
ПРОЕКТ:
ПЛЕНУМЪТ НА ВИСШИЯ СЪДЕБЕН СЪВЕТ
Р Е Ш И :
1. Подкрепя идеята за въвеждането на състави на корупционни престъпления и престъпления по служба в частния сектор, регламентирани в гл. шеста от Наказателния кодекс /НК/, която е съобразена с Наказателната конвенция относно корупцията и отправените препоръки в Независимия анализ на структурния и функционален модел на прокуратурата. 
Изразяваме несъгласие обаче с конкретните предложения при очертаване на особените правни норми в законопроекта, които не са съобразени с принципни положения при визиране на предпоставките за гражданска, наказателна и дисциплинарна отговорност, и с тяхното съотнасяне. Те съдържат и неясноти, и непълноти досежно субекта на посегателство, обективните и субективни признаци на престъплението, което неминуемо ще доведе до затруднения при правоприлагането и ще предпостави противоречива съдебна практика. 

I. §1. Чл. 93, т. 1а от НК
Употребеният в дефиницията на „публична функция“ израз „дейност с обществено значение“ ще породи проблеми в практиката, тъй като липсва легално определение за това, коя дейност е с обществено значение. Необходимо е в разпоредбата на чл. 93 да бъде предложена ясна дефиниция на израза „дейност с обществено значение“. 
II. Глава шеста от НК
§ 4, чл. 221, ал. 1 от НК
В разпоредбата на чл. 221, която е аналог на чл. 282 от НК, но в частния стопански сектор, не се прави разлика между предвидената с нея наказателна и гражданска отговорност, когато едно длъжностно лице наруши или не изпълни задълженията си или превиши правата си и от това произлязат вреди за друго физическо или юридическо лице. 
Липсва адекватно обяснение и защо значителните вредни последици са произлезли за друго физическо или юридическо лице, или обединение по чл. 221, ал. 1 от НК, за разлика от възможността да настъпят немаловажни вредни последици единствено и само за организацията, в която работи длъжностното лице, както е при престъплението по чл. 282, ал. 1 от НК. 
§§6 и 7.Чл. 225б, ал. 1 и чл. 225в от НК
По начина, по който е формулирана нормата на чл. 225б, ал. 1 се налага извода, че субект на това престъпление може да бъде всяко наказателно отговорно лице, което е неприемливо, доколкото пасивният подкуп изисква особено качество на дееца /длъжностно лице/, в чиито правомощия е извършването на определена работа  и оказването на определена услуга, за които той би поискал или приел подкуп. 
Липсват и съществени разлики между очертаните обективни и субективни принципи на престъплението по чл. 225б и чл. 225в, което ще доведе до значителни трудности при правоприлагането. 
§9.Чл. 248а, ал. 4 от НК
От редакцията на ал. 4 не става ясно с наказанието по коя алинея на чл. 248а се наказва длъжностното лице, разрешило кредита или отпуснало средствата. Това е така, тъй като в ал. 4 е посочено, че с наказанието „по предходните алинеи“, а наказанията по тези алинеи са различни. 
III. Глава осма от НК
§ 10.Чл. 282, ал. 2 от НК
Пленумът изразява резерви и по отношение на предложената редакция на чл. 282 от НК. Разпоредбата на чл. 282, ал. 2 криминализира дейност на длъжностно лице, изразяваща се в нарушаване или неизпълнение на служебни задължения, или превишаване на властта или правата, когато от това са произлезли вреди последици. Така формулираната правна норма не разграничава наказателната от дисциплинарната отговорност, при последната от които също е напълно възможно длъжностно лице да има аналогично поведение на описаното и от това поведение да настъпят вредни последици. 
	
	8.2. ВНАСЯ материалите като допълнителна точка в следващото заседание на Пленума на ВСС.

	9. ОТНОСНО: Обсъждане на предложения за изменение на Закона за съдебната власт

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

	 9.1. ВЪЗЛАГА на дирекция „Правна“ да обобщи и обедини направените предложения в общ текст.
	9.2. Обобщението да бъде внесено за разглеждане от Пленума на ВСС.

	10. ОТНОСНО: Обсъждане предприемането на действия по съставянето на писмен конспект по чл. 189, ал. 4 от Закона за съдебната власт

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

	 10.1. Да се създадат работни групи, за изготвянето на конспекти за писмения изпит по чл. 189, ал. 4 от Закона за съдебната власт за съответната длъжност от съответното ниво на органа на съдебна власт, за която е обявен конкурса. 
	10.2. Членовете на работните групи, в състав от петима души, се определят, според конкурсната материя, чрез жребий, извършен от съответната колегия. 
	10.3. Жребият се извършва измежду магистратите от списъците, изискани по реда на чл. 189, ал. 5, т.т. 1-10 от Закона за съдебната власт.
	10.4. Решението да се изпрати на административните ръководители на органите на съдебната власт за изготвяне на списъците по т. 10.3. в срок до 08.01.2018 г. 
	10.5. След сформиране на съставите на работните групи, същите следва да изготвят конспектите по конкурсната материя в най-кратък срок, но не по-късно от 31.01.2018 г. , и да ги изпратят до Комисията по правни и институционални въпроси за утвърждаване.

	11. ОТНОСНО: Молба от д-р Мария Лекова, съдебен помощник в Районен съд Враца / вх. № 7404 от 17.11.2017 г./

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

	 11.1. ПОДДЪРЖА взетото решение по т. 5 от протокол № 20 на заседанието на Комисията, проведено на 12.06.2017 г.
	11.2. Искането на д-р Мария Лекова за повишаване в ранг е уредено в разпоредбите на чл. 158 и следващите от Правилника за администрацията в съдилищата и е от компетентността на административния ръководител по чл. 80 от Закона за съдебната власт.

	12. ОТНОСНО: Запитване от Софийски градски съд по приложението на чл. 24, ал. 2 и чл. 25 от Наредба №7 за съдените заседатели

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

	 12.1. Наредба №7 за съдените заседатели е изработена през 2017 г. от работна група, включваща широк обхват от експерти, които са подложили на задълбочено обсъждане всички текстове, включително и тези за заплащане възнаграждението на съдебните заседатели, поради което към момента няма основание за нейното изменение.
12.2. Становището на ръководството на Софийски градски съд и отдел „Финансова дейност и снабдяване“ да се изпрати на Комисия „Бюджет и финанси“, с оглед твърдението за значително увеличаване на средствата за изплащане на възнагражденията на съдебните заседатели.

ДОПЪЛНИТЕЛНИ ТОЧКИ:

	17. ОТНОСНО: Писмо от Гражданския съвет /вх. № 15756 от 24.11.2017 г./

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

	 17.1. Да се поканят представителите на Гражданския съвет за изслушване на 04.12.2017 г. от 15:00 ч. в заседателната зала на 5-тия етаж, в сградата на Висшия съдебен съвет.

    ПРЕДСЕДАТЕЛ
                                                                    НА КОМИСИЯТА:	/п/	 
ЦВЕТИНКА ПАШКУНОВА